Martina: Kada je sve počelo? Koji su bili prvi simptomi?

Sara: Sjećam se da smo trebali ići na more. Bilo je to prije mog 7. rođendana. Na jesen sam trebala krenuti u 1. razred. Nisam mogla micati glavom. Prvo je moja mama mislila da sam se samo zaležala, ali smo na kraju išli na hitnu. Doktorica je napipala toliko limfnih čvorova da me odmah poslala za Zagreb.

Dorotea: Jesi li imala kakve modrice po sebi?

Sara: Bila sam često umorna. Imala sam modrice. Dosta često sam vozila bicikl i noge su mi bile plave. Mislili su da je to zato što sam dijete, a djeca stalno padaju i udare se.

Nika K.: Koju vrstu leukemije si imala?

Sara: Limfastičnu leukemiju.

Dorotea: Na koju način su ti roditelji rekli?

Sara: Mojim roditeljima je također trebala podrška. Preda mnom su bili snažni, ali znam da im je bilo teško. Dobivali su pomoć i podršku drugih roditelja. Puno im je pomogla slikovnica Kako objaviti djetetu da će umrijeti koju je tiskala udruga Krijesnica. Nikad nisam voljela tu slikovnicu.

Larisa: Kada su ti rekli da imaš leukemiju, jesi li znala što je to?

Sara: Ne, nisam, poslije sam shvatila. Rekli su mi roditelji i znali su da sam jako osjećajna. Shvatila sam koliko je sve ozbiljno kada sam vidjela da je netko od druge oboljele djece umro.

Dorotea: Zbog čega ti je otpadala kosa?

Sara: Zbog jednog lijeka. U 3. godine (koliko je trajalo moje liječenje) dobila sam ga dva puta. Kasnije su me ošišali zbog higijenskih razloga.

Petra Š.: Bi li željela obojati kosu?

Sara: Jedno vrijeme sam željela u rozo, ali su me odgovorili.

Dorotea: Jesu li ti otpale i trepavice i obrve?

Sara: Da, sve.

Iva: Je l' ti je bilo neugodno?

Sara: Mama i tata su mi bili velika podrška. Kada sam išla po svjedodžbu nakon prvog razreda, bilo mi je neugodno pa sam stavila šešir. Mislila sam da nitko neće primijetiti jer su šeširi normalna stvar.

Martina: Je li postojala mogućnost da i tvoji dobiju leukemiju? Čitala sam da se zna generacijski prenositi.

Sara: U malim slučajevima je nasljedno. Kod djece oboljele od leukemije se kromosomi okrenu. Tako nešto, nisam sigurna..

Iva P.: Bi li nešto bilo drugačije da si došla kasnije?

Sara: Pa bilo bi se teže liječiti. Što se prije otkrije, to je bolje.

Iva P: Zašto nisi smjela na sunce?

Sara: S dva katetera, koji je spojen sa žilama, nije baš najbolje biti na suncu. Također smeta koži koja je osjetljiva.

Martina: Jesi li morala nositi maske?

Sara: Pa da sam baš morala i ne. Ali jesam jer ako pokupite neku bolest, dok imate tako slabi imunitet nakon kemoterapije, možete umrijeti. Kad bih došla doma, sve je bilo usisano, počišćeno više nego inače.

Santana: Što ti je sve bolest onemogućila?

Sara: Najviše sport. I ti lijekovi vas jako napuhavaju, stalno ste gladni i nemate energije za bilo što.

Iva P.: Imaš li još danas ožiljke?

Sara: Da, imam od igala jer su bile velike i puno puta su me pikali.

Marta: Osjećaš li posljedice?

Sara: Da, imam problema s kralježnicom. Često sanjam sve to, kako se nalazim u bolnici bez roditelja...

Petra P.: Rekla si nam da nisi mogla ići na more. Je li ti to teško palo?

Sara: Da, bilo mi je žao što nismo išli na more jer se nisam smjela kupati. Nije se smio namočiti taj kateter jer bih inače umrla. Morala sam dobro paziti kad sam se tuširala.

Petra P.: Jesi li slavila koji rođendan u bolnici?

Sara: Jesam jedan. Sjećam se da su mama i tata kupili tortu za cijeli odjel i svi su se okupili u boravku, a ja nisam htjela slaviti. Molili su me da dođem makar na 5 minuta.

Petra P.: Jeste li u bolnici slavili Novu godinu i Božić?

Sara: Slavili smo itekako. Uopće nismo spavali.

Mia: Jesi li se bojala smrti?

Sara: Jesam.

Marija: Jesi li bila sretna kad je sve završilo?

Sara. Naravno, tko ne bi.

Dorotea: Je l' se sjećaš medicinskih sestara?

Sara: Naravno. Čujemo se još uvijek. Kada dođem na kontrolu, drago im je kad me vide. Teta Kiki mi je bila jako draga.

Iva: Jesi li se čula s prijateljima?

Sara: Zvali su me, slali su mi pisma i srčeka koja još uvijek čuvam doma.

Martina: Kakvi su bili uvjeti u bolnici?

Sara: Pa normalni. Bolnica k'o bolnica. Bilo mi je dobro koliko mi je tada moglo biti. Mama i tata su mi donijeli moju posteljinu i deku. Bilo nas je više u sobi. Često sam spavala u premalom kinderbetu jer je broj djece oboljelih rastao i nije bilo kreveta.

Santana: Čemu te naučila bolnica?

Sara: Kada ste na takvoj graničnoj situaciji, shvatite kakav je život i koliko vrijedi. Naučila sam ga cijeniti. Svoj život danas smatram vrijednim. Ne volim kad ljudi uzimaju život zdravo za gotovo, kad se žale ili nisu zahvalni.

Iva: Jesi li imala školu u bolnici?

Sara: Da, ali te ne muče. Kad se ne osjećaš dobro, puste te na miru. Ne sjećam se toliko toga baš.

Iva P.: Što ti je najviše falilo?

Sara: Kuća.

Santana: Imaš li braće i sestara? Kako su oni prihvatili tvoju bolest?

Sara: Imam stariju sestru Doru. Ona je tada išla u treći razred. Bilo joj je teško. Kod kuće joj je često bio jedan ili nijedan roditelj. Sva pažnja je bila na meni. Nije mi smjela dolaziti u posjete jer nije punoljetna. Baš bezveze. U prvih godinu dana vidjela sam ju svega triput. Imamo zajedničku sobu.

Iva P.: Znam da imaš psa. Je li ti on pomogao psihički?

Sara: Da, jest jer jako volim životinje. Oduvijek sam htjela psa i djed mi je obećao nabaviti ga nakon što ozdravim.

Nika K.: Ideš li još na kontrole?

Sara: Više ne treba. Samo moram jedanput mjesečno izvaditi krv i to već sami mi doma vidimo kad nešto nije u redu. Moram provjeravati srce i štitnjaču. Napomenuo mi je liječnik da moram obavezno provjeriti srce u 20.-tom mjesecu trudnoće.

Petra P.: Možeš li darovati krv?

Sara: Mama i tata su mi rekli da ima dovoljno dobrih ljudi i da ja čuvam svoju krv. Ne mogu biti darivatelj, ali željela bih.

Valentino: Koji su ti planovi za budućnost?

Sara: Kad završim jezičnu gimnaziju, planiram upisati faks. Arhitekturu ili građevinu. Arhitekturu jer volim crtati, a građevina se traži.